ব্যাংক এশিয়া কিনবে পাকিস্তানি ব্যাংক আলফালাহর বাংলাদেশ অংশ
পাকিস্তানভিত্তিক ব্যাংক আলফালাহর বাংলাদেশের কার্যক্রম ব্যাংক এশিয়া কিনে নিচ্ছে। বাংলাদেশের বেসরকারি খাতের ব্যাংকটি এ বিষয়ে পাকিস্তানি ব্যাংকটির কাছে আগেই প্রস্তাব দিয়েছিলো।

বাংলাদেশে পাকিস্তানি ব্যাংকটির কার্যক্রম, সম্পদ ও দায় অধিগ্রহণের বিষয়ে ব্যাংক এশিয়ার প্রস্তাব ব্যাংক আলফালাহ গ্রহণ করেছে বলে এক নোটিসে জানানে হয়।

ব্যাংক আলফালাহর পরিচালনা পর্ষদ এ বিষয়ে নীতিগত অনুমোদন দিয়েছে বলে পাকিস্তান স্টক এক্সচেঞ্জকে বুধবার জানিয়েছে তারা। এ খবর দেশটির একাধিক গণমাধ্যমে  প্রকাশিত হয়েছে। তবে ব্যাংক এশিয়ার পক্ষ থেকে এ বিষয়ে এখনও আনুষ্ঠানিক কোনও ঘোষণা দেওয়া হয়নি।

দেশের অন্যতম বেসরকারি ব্যাংক এশিয়া ১৯৯৯ সালে যাত্রা শুরু করে। এর আগেও ব্যাংক এশিয়া দুটি বিদেশি ব্যাংকের বাংলাদেশ কার্যক্রম কিনেছিলো। কানাডাভিত্তিক নোভা স্কোশিয়া ও পাকিস্তানের মুসলিম কমার্শিয়াল ব্যাংকের বাংলাদেশ কার্যক্রম অধিগ্রহণ করেছিল ব্যাংক এশিয়া।

ব্যাংক আলফালাহর বাংলাদেশ কার্যক্রম অধিগ্রহণের বিষয়ে ব্যাংক এশিয়ার ব্যবস্থাপনা পরিচালক (এমডি) সোহেল আর কে হুসেইন এখনই কিছু জানাতে চাননি। তিনি বলেন, যেহেতু এটি মূল্য সংবেদনশীল তথ্য তাই এখনই কিছু বলা যাচ্ছে না।

পাকিস্তানের শেয়ারবাজারে দেয়া তথ্যে ব্যাংক আলফালাহ বলেছে, বাংলাদেশে তাদের কার্যক্রম হস্তান্তর বা বিক্রির বিষয়টি প্রযোজ্য আইন ও বিধি মেনে করা হবে। অধিগ্রহণ কার্যক্রমের জন্য  এখন পাকিস্তানের কেন্দ্রীয় ব্যাংক অর্থাৎ স্টেইট ব্যাংক অব পাকিস্তানের অনুমোদন চাইবে ব্যাংক আলফালাহ।

পাকিস্তানভিত্তিক ব্যাংক আলফালাহর বাংলাদেশের কার্যক্রম ব্যাংক এশিয়া কিনে নিচ্ছে। বাংলাদেশের বেসরকারি খাতের ব্যাংকটি এ বিষয়ে পাকিস্তানি ব্যাংকটির কাছে আগেই প্রস্তাব দিয়েছিলো।